CELEX: 32010D0142
Language: mt
Date: 2010-03-03 00:00:00
Title: 2010/142/: Deċiżjoni tal-Kummissjoni tat- 3 ta’ Marzu 2010 li teżenta ċertu servizzi fis-settur postali fl-Awstrija mill-applikazzjoni tad-Direttiva 2004/17/KE tal-Parlament Ewropew u tal-Kunsill (notifikata bid-dokument numru C(2010) 1120) (Test b’relevanza għaż-ŻEE)

6.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 56/8
            
         DEĊIŻJONI TAL-KUMMISSJONI
   tat-3 ta’ Marzu 2010
   li teżenta ċertu servizzi fis-settur postali fl-Awstrija mill-applikazzjoni tad-Direttiva 2004/17/KE tal-Parlament Ewropew u tal-Kunsill
   (notifikata bid-dokument numru C(2010) 1120)
   (It-test bil-Ġermaniż biss huwa awtentiku)
   (Test b’relevanza għaż-ŻEE)
   (2010/142/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (1), u b’mod partikolari l-Artikolu 30(5) u (6) tagħha,
   Wara li kkunsidrat it-talba mressqa mill-Österreichische Post AG (minn issa ‘l quddiem imsejħa l-“Post”) b’ittra elettronika li waslet fl-10 ta’ Settembru 2009,
   Wara li kkonsultat il-Kumitat Konsultattiv għall-Kuntratti Pubbliċi,
   Billi:
   I.   IL-FATTI
   
   
               (1)
            
            
               Fl-10 ta’ Settembru 2009, il-“Post” ittrażmettiet talba skont l-Artikolu 30(5) tad-Direttiva 2004/17/KE lill-Kummissjoni b’ittra elettronika. Skont l-ewwel subparagrafu tal-Artikolu 30(5), il-Kummissjoni għarrfet lill-awtoritajiet Awstrijaċi dwar dan b’ittra tal-15 ta’ Settembru 2009, li l-awtoritajiet Awstrijaċi wieġbu għaliha b’ittra elettronika tad-9 ta’ Ottubru 2009. B’ittra elettronika tat-22 ta’ Ottubru 2009, il-Kummissjoni talbet ukoll informazzjoni addizzjonali tal-“Post” li, wara estensjoni tal-iskadenza ntbagħtet mill-“Post” b’ittra elettronika tat-13 ta’ Novermbru 2009.
            
         
               (2)
            
            
               It-talba mressqa mill-“Post” tikkonċerna ċerti servizzi postali kif ukoll ċerti servizzi li mhumiex servizzi postali fl-Awstrija. Is-servizzi konċernati huma deskritti fit-talba kif ġej:
               
                           (a)
                        
                        
                           Servizzi tal-pakketti standard tal-konsumatur (mill-konsumatur għall-konsumatur (C2C), mill-konsumatur għan-negozju (C2B)), kemm domestiċi kif ukoll internazzjonali;
                        
                     
                           (b)
                        
                        
                           Servizzi tal-pakketti standard bejn in-negozji (B2B), kemm domestiċi kif ukoll internazzjonali;
                        
                     
                           (c)
                        
                        
                           Servizzi tal-pakketti standard min-negozju għall-konsumatur (B2C), kemm domestiċi kif ukoll internazzjonali;
                        
                     
                           (d)
                        
                        
                           Servizzi tal-pakketti express domestiċi;
                        
                     
                           (e)
                        
                        
                           Servizzi magħquda tal-ġarr tal-merkanzija, jiġifieri servizzi tal-ġarr tal-merkanzija relatati mal-kunsinni li jikkonsistu minn pakketti individwali u pakketti żgħar li jkunu fuq pelits; u
                        
                     
                           (f)
                        
                        
                           Loġistika tal-kuntratti, li tinkludi l-ħżin tal-oġġetti u l-ġestjoni assoċjata tal-istokk, it-tlestija u/jew l-ikkummissjonar, it-tqassim tal-oġġetti lesti biex jintbagħtu u l-indirizzar tal-ġestjoni għal min qed jibgħat.
                        
                     
         II.   IL-QAFAS LEGALI
   
   
               (3)
            
            
               L-Artikolu 30 tad-Direttiva 2004/17/KE jipprovdi li l-kuntratti maħsuba biex jippermettu t-twettiq ta’ waħda mill-attivitajiet li għalihom tapplika d-Direttiva 2004/17/KE, ma għandhomx ikunu soġġetti għal dik id-Direttiva jekk, fl-Istat Membru fejn titwettaq, l-attività hija direttament esposta għall-kompetizzjoni fis-swieq li l-aċċess għalihom mhuwiex ristrett. L-esponiment dirett għall-kompetizzjoni huwa vvalutat abbażi ta’ kriterji oġġettivi, li jqisu l-karatteristiċi speċifiċi tas-settur konċernat. L-aċċess ma jitqiesx limitat jekk l-Istat Membru jkun implimenta u applika l-leġiżlazzjoni rilevanti tal-UE li tiftaħ settur partikolari jew parti minnu. Din il-leġiżlazzjoni hija elenkata fl-Anness XI għad-Direttiva 2004/17/KE, li, għas-servizzi postali, tirreferi għad-Direttiva 97/67/KE tal-Parlament Ewropew u tal-Kunsill tal-15 ta’ Diċembru 1997 dwar regoli komuni għall-iżvilupp tas-suq intern tas-servizzi postali tal-Komunità u t-titjib fil-kwalità tas-servizz (2) kif emendata bid-Direttiva 2002/39/KE (3).
            
         
               (4)
            
            
               L-Awstrija implimentat u applikat id-Direttiva 97/67/KE kif emendata bid-Direttiva 2002/39/KE, billi tuża l-possibbiltà skont l-Artikolu 7 tagħha li tirriserva tirriżerva ċerti ittri indirizzati b’piż sa 50 g għall-fornitur tas-servizz universali magħżul, il-“Post” (4). L-ebda wieħed mis-servizzi konċernati minn din it-talba ma hu riżervat. Minħabba li l-Awstrija laħqet il-livell tal-ftuħ tas-suq ipprovdut skont il-leġiżlazzjoni elenkata fl-Anness XI għad-Direttiva 2004/17/KE, l-aċċess għas-suq ma jitqiesx limitat skont l-ewwel subparagrafu tal-Artikolu 30(3) tagħha. L-esponiment dirett għall-kompetizzjoni f’suq partikolari għandu jiġi evalwat abbażi ta’ diversi kriterji, li l-ebda minnhom mhu deċiżiv minnu nnifsu.
            
         
               (5)
            
            
               Fir-rigward tas-swieq konċernati b’din id-deċiżjoni, is-sehem fis-suq tal-parteċipanti ewlenin f’suq partikolari huwa kriterju li għandu jitqies. Kriterju ieħor huwa l-livell ta’ konċentrazzjoni f’dawk is-swieq. Billi l-kondizzjonijiet ivarjaw għall-attivitajiet differenti li huma kkonċernati minn din id-Deċiżjoni, l-eżami tas-sitwazzjoni kompetittiva għandu jikkunsidra s-sitwazzjonijiet differenti fi swieq differenti.
            
         
               (6)
            
            
               Għalkemm f’ċerti każijiet jistgħu jiġu kkontemplati definizzjonijiet ta’ swieq aktar dojoq, id-definizzjoni preċiża tas-suq rilevanti tista’ titħalla miftuħa għall-iskopijiet ta’ din id-Deċiżjoni safejn huma kkonċernati għadd ta’ servizzi elenkati fit-talba mressqa mill-“Post”, sal-grad li r-riżultat tal-analiżi jibqa’ l-istess sew jekk tkun ibbażata fuq definizzjoni dejqa u sew jekk fuq definizzjoni usa’.
            
         
               (7)
            
            
               Din id-Deċiżjoni hija mingħajr preġudizzju għall-applikazzjoni tar-regoli dwar il-kompetizzjoni.
            
         III.   IL-VALUTAZZJONI
   
   
      Servizzi li għalihom ma japplikax l-Artikolu 30(1) tad-Direttiva 2004/17/KE
   
   
      Servizz tal-pakketti standard tal-konsumaturi (C2C u C2B), domestiċi u internazzjonali
   
   
               (8)
            
            
               Is-servizzi tal-pakketti standard tal-konsumatur għandhom jitqiesu apparti, minħabba li jissodisfaw ħtiġijiet differenti ta’ domanda (servizz postali universali) meta mqabbla ma’ pakketti kummerċjali, fejn il-proċess teknoloġiku li jipprovdi dan is-servizz ġeneralment ivarja b’mod sinfikanti. Fir-rigward ta’ dawn is-servizzi, il-pożizzjoni tas-suq tal-“Post” hija ferm soda b’sehem stmat fis-suq li baqa’ stabbli matul il-perjodu 2006-2008 fl-ordni ta’ volum ta’ 91-93 % (5). Filwaqt li dan jista’ jinbidel fis-snin li ġejjin, wara ż-żieda fis-servizzi pprovduti minn wieħed mill-kompetituri tal-“Post”, li hija mħabbra għall-2010, għandu jiġi konkluż li l-kategorija tas-servizzi eżaminati hawnhekk mhijiex esposta direttament għall-kompetizzjoni fl-Awstrija. Għalhekk, l-Artikolu 30(1) tad-Direttiva 2004/17/KE ma japplikax għall-kuntratti maħsuba li jippermettu t-twettiq ta’ dawk l-attivitajiet fl-Awstrija.
            
         
      Servizzi li għalihom japplika l-Artikolu 30(1) tad-Direttiva 2004/17/KE
   
   
      Is-servizzi tal-pakketti standard B2B, domestiċi u internazzjonali
   
   
               (9)
            
            
               Fir-rigward tas-servizzi tal-pakketti standard B2B, is-sehem fis-suq tal-“Post” laħaq 9 % fil-volum fl-2008, komparat ma’ sehem aggregat fis-suq għall-ikbar żewġ kompetituri ta’ dak is-sena li ammonta għal 52 %-62 %. Dawn il-fatturi għalhekk għandhom jittieħdu bħala indikazzjoni ta’ esponiment dirett għall-kompetizzjoni ta’ servizzi tal-pakketti standard B2B.
            
         
      Is-servizzi tal-pakketti standard B2C, domestiċi u internazzjonali
   
   
               (10)
            
            
               Fis-suq internazzjonali (‘il barra (6)) għall-pakketti B2C, is-sehem fis-suq tal-“Post” waqa’ minn volum ta’ 83 % fl-2006 għal volum ta’ 79 % fl-2008. Wieħed għandu jżomm f’moħħu li l-għan ta’ din id-Deċiżjoni huwa li tistabbilixxi jekk is-servizzi konċernati mit-talba humiex esposti għal livell ta’ kompetizzjoni tali (fis-swieq li l-aċċess għalihom huwa b’xejn) li jiżgura li anke fin-nuqqas tad-dixxiplina miġjuba mir-regoli dettaljati tal-akkwist stabbiliti fid-Direttiva 2004/17/KE, l-akkwist għat-twettiq tal-attivitajiet konċernati hawnhekk se jsir b’mod trasparenti u mhux diskriminatorju fuq kriterji li jippermettu x-xiri sabiex tiġi identifikata l-iktar soluzzjoni vantaġġuża b’mod kumplessiv. F’dan il-kuntest, wieħed ma għandux jara s-suq internazzjonali waħdu imma fil-qafas tas-suq kumplessiv tas-servizzi tal-pakketti B2C, ladarba s-suq internazzjonali għas-servizzi tal-pakketti B2C jifforma biss volum ta’ 3 % mis-suq totali għas-servizzi tal-pakketti B2C. Fis-suq imsemmi l-aħħar, is-sehem fis-suq tal-“Post” waqa’ minn volum ta’ 79 % fl-2006 għal volum ta’ 57 % fl-2008. Madankollu, b’volum ta’ 23 %-33 % fl-2008, is-sehem aggregat fis-suq tal-ikbar żewġ kompetituri jammonta għal madwar nofs dak tal-“Post” u f’dak il-livell jista’ jiġi kkunsidrat li se jkunu jistgħu jeżerċitaw pressjoni kompetittiva b’mod sinifikanti fuq il-“Post”, b’kunsiderazzjoni wkoll li l-ikbar miż-żewġ kompetituri biħsiebu jsaħħaħ in-netwerk tiegħu. Għalhekk, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni.
            
         
      Servizzi tal-pakketti express, domestiċi
   
   
               (11)
            
            
               Is-sehem fis-suq tal-“Post” għas-servizzi tal-pakketti express domestiċi (inklużi s-servizzi tal-pakketti express ‘il ġewwa (7) waqa’ b’mod kostanti matul il-perjodu mill-2006 sal-2008, minn madwar 47 % fil-valur (8) fl-2006, madwar 46 % fl-2007 għal madwar 43 % fl-2008 (9). Is-sehem aggregat fis-suq tal-ikbar żewġ kompetituri ammonta għal ftit iktar minn 28 % fl-2008, jiġifieri kważi żewġ terzi ta’ sehem il-“Post” fis-suq, livell li fih huma jkunu jistgħu joħolqu pressjoni kompetittiva b’mod sinifikanti fuq il-“Post” (10). Għalhekk, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni.
            
         
      Servizzi magħquda tal-ġarr tal-merkanzija
   
   
               (12)
            
            
               Il-“Post” bdiet toffri s-servizzi magħquda tal-ġarr tal-merkanzija kif spjegati fil-Premessa (2)(e) ta’ hawn fuq, biss lejn tmiem l-2007. Hi u tħabbat wiċċha ma’ kompetizzjoni minn kumpaniji kbar tal-loġistika, bħal DACHSER Austria GmbH, Kühne & Nagel Ges.m.b.H., LOGWIN-Gruppe, Schachinger Paketdienst Gesellschaft m.b.H., Schenker & Co AG u Gebrüder Weiss GmbH, Post, sa issal-“Post” ma rnexxilhiex tikseb iktar minn sehem negliġibbli fis-suq, li hija tistmah bħala “konsiderevolment inqas minn 1 %”. Għalhekk, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni.
            
         
      Il-loġistika tal-kuntratti
   
   
               (13)
            
            
               Il-“Post” bdiet toffri s-servizzi tal-loġistika tal-kuntratti kif spjegati fil-Premessa (2)(f) ta’ hawn fuq, fl-2008. F’dan is-suq, hija affaċċjata b’kompetizzjoni mhux biss mill-kumpaniji l-kbar tal-loġistika, bħal b’mod partikolari Gebrüder Weiss GmbH, Schachinger Paketdienst Gesellschaft m.b.H., Lagermax Internationale Spedition Ges.m.b.H./Lagermax Paketdienst GmbH & Co KG, CEVA Logistics Austria GmbH, LOGWIN-Gruppe, imma wkoll mill-Ferroviji Federali Awstrijaċi (11) u mill-portijiet ta’ Linz u ta’ Vjenna (12). Hawnhekk ukoll, is-sehem fis-suq miksub mill-“Post” sa issa għadu negliġibbli ferm (huwa stmat bħala “konsiderevolment inqas minn 0,1 %”). Għalhekk, dawn il-fatturi għandhom jitqiesu bħala indikazzjoni ta’ esponiment dirett għall-kompetizzjoni.
            
         IV.   IL-KONKLUŻJONIJIET
   
   
               (14)
            
            
               Minħabba l-fatturi eżaminati fil-premessi (2) sa (13), il-kundizzjoni ta’ esponiment dirett għall-kompetizzjoni stabbilita fl-Artikolu 30(1) tad-Direttiva 2004/17/KE għandha titqies li hija milħuqa fl-Awstrija fir-rigward tas-servizzi li ġejjin:
               
                           (a)
                        
                        
                           Servizzi tal-pakketti standard B2B, kemm domestiċi kif ukoll internazzjonali;
                        
                     
                           (b)
                        
                        
                           Servizzi tal-pakketti standard B2C, kemm domestiċi kif ukoll internazzjonali;
                        
                     
                           (c)
                        
                        
                           Servizzi tal-pakketti express domestiċi;
                        
                     
                           (d)
                        
                        
                           Servizzi magħquda tal-ġarr tal-merkanzija, u
                        
                     
                           (e)
                        
                        
                           Loġistika tal-kuntratti.
                        
                     
         
               (15)
            
            
               Minħabba li l-kundizzjoni ta’ aċċess mhux ristrett għas-suq titqies li ntlaħqet, id-Direttiva 2004/17/KE ma għandhiex tapplika fejn l-entitajiet kontraenti jagħtu kuntratti bl-intenzjoni li jippermettu li fl-Awstrija jitwettqu s-servizzi elenkati fil-punti (a) sa (e) tal-premessa (14), u lanqas meta jiġu organizzati konkorsi ta’ disinn għat-twettiq ta’ attività bħal din fl-Awstrija.
            
         
               (16)
            
            
               Din id-Deċiżjoni hija bbażata fuq is-sitwazzjoni legali u fattwali minn Mejju sa Novembru 2009, kif jidher mill-informazzjoni mressqa mill-“Post” u mir-Repubblika tal-Awstrija. Din tista’ tiġi riveduta, jekk bidliet sinifikanti fis-sitwazzjoni legali jew dik ibbażata fuq il-fatti jfissru li l-kundizzjonijiet għall-applikabbiltà tal-Artikolu 30(1) tad-Direttiva 2004/17/KE ma għadhomx jintlaħqu,
            
         ADOTTAT DIN ID-DEĊIŻJONI:
   Artikolu 1
   Id-Direttiva 2004/17/KE ma għandhiex tapplika għal kuntratti mogħtija minn entitajiet kontraenti u bl-intenzjoni li jippermettu li s-servizzi li ġejjin isiru fl-Awstrija:
   
               (a)
            
            
               Servizzi tal-pakketti standard bejn in-negozji, kemm domestiċi kif ukoll internazzjonali;
            
         
               (b)
            
            
               Servizzi tal-pakketti standard min-negozju għall-konsumatur, kemm domestiċi kif ukoll internazzjonali;
            
         
               (c)
            
            
               Servizzi tal-pakketti express domestiċi;
            
         
               (d)
            
            
               Servizzi magħquda tal-ġarr tal-merkanzija; u
            
         
               (e)
            
            
               Loġistika tal-kuntratti.
            
         Artikolu 2
   Din id-Deċiżjoni hija indirizzata lir-Repubblika tal-Awstrija.
   
      Magħmul fi Brussell, it-3 ta’ Marzu 2010.
      
         
            Għall-Kummissjoni
         
         Michel BARNIER
         
            Membru tal-Kummissjoni
         
      
   
   
      (1)  ĠU L 134, 30.4.2004, p. 1.
   
      (2)  ĠU L 15, 21.1.1998, p. 14.
   
      (3)  ĠU L 176, 5.7.2002, p. 21.
   
      (4)  Reċentament, l-Awstrija adottat ukoll leġiżlazzjoni biex timplimenta d-Direttiva 2008/6/KE tal-Parlament Ewropew u tal-Kunsill tal-20 ta’ Frar 2008 li temenda d-Direttiva 97/67/KE dwar it-tlestija kompleta tas-suq intern tas-servizzi postali Komunitarji, (ĠU L 52, 27.2.2008, p. 3). Mill-1 ta’ Jannar 2011, dan se jabolixxi r-riżervazzjonijiet imsemmija hawn fuq.
   
      (5)  Tista’ tkun prevista distinzjoni bejn is-servizzi ta’ pakketti C2C u C2B; madankollu, minħabba din is-sostitwibbiltà viċina min-naħa tal-provvista, huwa xieraq li dawn is-servizzi jiġu ttrattati bħala servizz wieħed ta’ C2X. Dan huwa konsistenti wkoll mal-analiżi adottata għall-Finlandja u l-Iżvezja fid-Deċiżjonijiet tal-Kummissjoni 2007/564/KE u 2009/46/KE rispettivament.
   
      (6)  Kif definit mill-“Post”, jinkludi “l-ġarr tal-pakketti meta l-pakketti jinġabru mill-konsumaturi fl-Awstrija biex jerġgħu jintbagħtu ‘l barra mill-pajjiż.”
   
      (7)  Kif definit mill-“Post”, jinkludi “l-ġarr tal-pakketti meta l-pakkett jinġabar mill-konsumatur barra mill-pajjiż jew meta l-pakkett jinġabar minn fornituri tas-servizzi tal-pakketti barranin sabiex jitqassmu fl-Awstrija – eż. abbażi ta’ ftehimiet bilaterali u/jew skont il-Konvenzjoni tal-Unjoni Postali Universali”.
   
      (8)  Meta mkejjel bil-volum, fl-2006 sehem il-“Post” fis-suq kien fl-ordni ta’ madwar 23 %.
   
      (9)  Il-figuri għall-2007 u l-2008 huma wkoll perċentwali fil-valur.
   
      (10)  Dan huwa, mutatis mutandis, ir-raġunament applikat fid-Deċiżjonijiet preċedenti, ara pereżempju l-Premessa 17 tad-Deċiżjoni 2009/46/KE tad-19 ta’ Diċembru 2008 li teżenta ċerti servizzi fis-settur postali fl-Isvezja mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (ĠU L 19, 23.1.2009, p. 50).
   
      (11)  Österreichische Bundesbahnen.
   
      (12)  Linz AG u Wiener Hafen GmbH & Co KG/Wien Holding GmbH rispettivament.